《代书寄吴仲权》
宋代·赵蕃

长沙失会面，龙阳将叩门。
君行黄鹤楼，我乃桃花源。
裴回遂两月，问讯非一言。
时时得新作，日日思高轩。
宁知竟相失，有抱阙细论。
闻君方被荐，清庙陈玙璠。
而我政落南，空江撷兰荪。
虽云出处异，得以书疏存。
言之有不尽，笔兮还载援。
惟当道情愫，故尔略寒暄。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。